	Нямаше представа колко време бе спал, когато се разбуди от някакъв шум. Подпря се на лакът и се огледа. Момичетата още спяха. Изпълзя навън, отмести храста пред навеса и се изправи. Всички наоколо тичаха, викаха или седяха, триейки очи и недоумявайки какво се бе случило. Постовият върху платформата нещо ревеше с все сили и сочеше към морето. Другият на дървото също крещеше.